Samið til tveggja ára um rekstur og þjónustu hjúkrunarheimila Tekist hafa samningar milli Sjúkratrygginga Íslands og rekstraraðila hjúkrunarheimila um allt land um rekstur og þjónustu hjúkrunarheimila . Samið var við hvern og einn rekstraraðila en samningarnir eru samhljóða og taka til 2.468 hjúkrunar - og dvalarrýma . Andvirði þeirra nemur um 32,5 milljörðum króna á ári á verðlagi þessa árs . Svandís Svavarsdóttir heilbrigðisráðherra hefur staðfest samningana sem gilda til árloka 2021 . Samhliða þessum samningum við rekstraraðila hafa Sjúkratryggingar Íslands , Samtök fyrirtækja í velferðarþjónustu og Samband íslenskra sveitarfélaga gert með sér samstarfssamningur um fagleg málefni . Í honum felst meðal annars að á samningstímanum verða raungögn um rekstur og rekstrarkostnað hjúkrunarheimila greind í samvinnu aðila og þannig undirbúin endurskoðun á rekstrargrundvelli þeirra . „ Það er mjög mikilvægt að þessir samningar hafi náðst . Eins bind ég miklar vonir við að sú greiningarvinna sem ákveðið hefur verið að ráðast í skapi betri umgjörð um rekstur og þjónustu hjúkrunarheimila til framtíðar “ segir Svandís Svavarsdóttir heilbrigðisráðherra . Hún bendir á að þetta sé í samræmi við stjórnarsáttmálann þar sem áhersla er lögð á stórsókn í uppbyggingu hjúkrunarrýma , en einnig fjallað um að styrkja rekstrargrundvöll hjúkrunarheimila , samhliða áherslu á að efla aðra þjónustuþætti svo sem heimahjúkrun , dagþjálfun og endurhæfingu . Þá sé rekstrarumhverfi og rekstrarstaða hjúkrunarheimila og þörfin fyrir endurskoðun og úrbætur einnig sérstakt umfjöllunarefni í nefndaráliti meiri hluta fjárlaganefndar við fjárlagagerð þessa árs .